બાબરામાં સરકારી દવાખાનામાં આરોગ્‍ય સેવા દિનપ્રતિદિન કથળતી જાય છે. માત્ર એક તબીબ ફરજ બજાવે છે. જેના કારણે સારવાર લેવા માટે આવતા દર્દીઓને પારાવાર મુશ્‍કેલીઓનો સામનો કરવાની ફરજ પડી રહી છે. અહીં સરકારી દવાખાનામાં નિયમિત 400 જેટલી ઓપીડી હોય છે. વહેલી સવાર સાંજ સુધી દર્દીઓની લાંબી લાઈનો લાગે છે. સારવાર લેવા માટે તાલુકાનાં પ8 જેટલા ગામના લોકો સારવાર મેળવી રહયા છે પણ રાજયનાં આરોગ્‍ય વિભાગ દ્વારા પુરતી સુવિદ્યાઓ નહિ આપવામાં આવતા દર્દીઓને ભારે હાલાકીનો સામનો કરવાની ફરજ પડી રહી છે.અહીં સરકારી દવાખાનામાં પાંચ ડોકટરોની સામે માત્ર એક ડોકટર ફરજ બજાવે છે. અહી સ્‍ત્રી રોગ નિષ્‍ણાંત બાળકોના નિષ્‍ણાંત, હાડકાના નિષ્‍ણાંત, તેમજ મેડિકલ ઓફિસર બે આમ કુલ પાંચ તબીબોની જગ્‍યા બાર વરસથી ખાલી છે. અહીં માત્ર એક ડોકટર સકીર વ્‍હોરા ફરજ બજાવે છે. જેના કારણે ઈમરજન્‍સી વેળાએ ભારેમુશ્‍કેલીઓનો સામનો કરવાનો વારો આવી રહયો છે. અહીં લેબ ટેકિનશયન, એકસ-રે ટેકિનશયન, તેમજ ફાર્મસીટની પણ જગ્‍યા ઘણા સમયથી ખાલી છે. વળી અહીં દવાખાનામાં આવેલ એમ્‍બ્‍યુન્‍સ પણ ભંગાર હાલતમાં છે. રાજયના આરોગ્‍ય વિભાગ દ્વારા પુરતી સુવિદ્યા ઉપલબ્‍ધ નહી કરાવતા લોકોમાં ભારે રોષ છે અહીં સ્‍થાનિક લોકો દ્વારા અનેકવાર તેમજ અહીં દવાખાનાના તબીબ ડો. સાકીર વ્‍હોરા દ્વારા પણ અનેકવાર રજુઆત કરવામાં આવી છે. પણ તંત્ર દ્વારા પૂરતું ઘ્‍યાન આપવામાં આવતું નથી. ત્‍યારે રાજયનાં આરોગ્‍ય વિભાગ દ્વારા અહી દવાખાનામાં તાત્‍કાલિક અસરથી લોકોના આરોગ્‍ય સેવા અર્થે જરૂરી સ્‍ટાફ અને મેડિકલ સાધનો ફાળવે તેવી માંગ લોકો અને દર્દીઓ દ્વારા કરવામાં આવી રહી છે.